বাজেট বিতর্কে সরব বিজেপি বিধায়ক

কলকাতা: বিধানসভায় বাজেট (West Bengal Budget 2026) ও এপ্রোপ্রিয়েশন বিল নিয়ে আলোচনায় অংশ নিয়ে একাধিক বিষয় তুলে ধরলেন বিজেপি (BJP) বিধায়ক অরূপ কুমার দাস। তিনি বলেন, এপ্রোপ্রিয়েশন বিল পাশ না হলে সরকার কোনও খরচ করতে পারে না, তাই এই বিলের গুরুত্ব অত্যন্ত বেশি। বিধায়ক উন্নয়ন তহবিল ২ কোটি টাকা করার দাবি জানান তিনি। পাশাপাশি প্রাক্তন বিধায়কদের ভাতা কমপক্ষে ২৫ হাজার টাকা করার আবেদনও রাখেন অর্থমন্ত্রীর কাছে।

বাজেটের সমালোচনা করে অরূপ দাসের দাবি, রাজ্যের আর্থিক অবস্থার অবনতি হচ্ছে। মাথাপিছু আয়, জিডিপি গ্রোথ এবং এফআরবিএম অ্যাক্টের লক্ষ্যমাত্রা পূরণ না হওয়া নিয়ে প্রশ্ন তোলেন তিনি। সামাজিক খরচ বাড়লেও তা মানুষকে আর্থিকভাবে স্বনির্ভর করছে কি না, তা খতিয়ে দেখার পরামর্শ দেন।

আরও পড়ুন: বিধানসভায় পেশ হল মুর্শিদাবাদ ইউনিভার্সিটি এমেন্ডমেন্ড বিল

তিনি অভিযোগ করেন, বিভিন্ন প্রকল্প রাজনৈতিক প্রচারে বেশি ব্যবহৃত হচ্ছে, বাস্তব উপকার কম মিলছে। ‘সমুদ্রসাথী’ প্রকল্পের প্রসঙ্গ টেনে এটিকে নির্বাচনী গিমিক বলেও কটাক্ষ করেন। Mরাজ্যের ঋণ বাড়া, আর্থিক শৃঙ্খলার অভাব, শিল্পায়নে ধীরগতি এবং নতুন বিনিয়োগ না আসা নিয়েও সমালোচনা শোনান বিজেপি বিধায়ক। তাজপুর বন্দর প্রকল্প এবং দার্জিলিং চা শিল্পের বর্তমান পরিস্থিতি নিয়েও প্রশ্ন তোলেন।

ভাতা-কেন্দ্রিক রাজনীতির বদলে ভবিষ্যতের রোডম্যাপ তৈরির উপর জোর দেওয়ার পরামর্শ দেন তিনি। পাশাপাশি কেন্দ্র–রাজ্য সম্পর্কের টানাপোড়েন রাজ্যের উন্নয়নে প্রভাব ফেলছে বলেও মন্তব্য করেন। বক্তব্যের শেষে বিহারের উন্নয়নের প্রসঙ্গ তুলে ধরেন তিনি।